2015-yilda farzandli bo‘lgan o‘zbekistonlik mashhurlar

2015-yilda farzandli bo‘lgan mashhurlar ro‘yxati bilan tanishing — ular orasida birinchi marta onalik baxtiga erishganlar ham, nihoyat o‘g‘il farzandli bo‘lganlar ham, farzandiga o‘z taxallusini qo‘yganlar ham bor.

“Afruz” guruhi xonandalaridan biri Muzaffar 2015-yil 9-fevral kuni ota bo‘ldi. Chaqaloqqa Ibrohim deb ism qo‘yildi.

24-aprel kuni aktrisa Sevara Soliyeva ona bo‘ldi — chaqaloqqa Sultonbek deb ism qo‘yildi. “Ko‘z tegmasin, juda to‘polonchi, buning ustiga, qiziqmagan narsasi yo‘q. Emaklasa ham, ortidan quvib yetolmaysiz”, — deydi Sevara o‘z farzandi haqida.

Raqqosa Parizoda 20-iyul kuni ikkinchi bor ona bo‘ldi — qizaloqqa Sabrina deb ism qo‘yildi.

1-sentabr kuni 47 yoshli aktrisa Hosiyat Husanova ikkinchi bor ona bo‘ldi. O‘g‘il farzandga Imronbek deb ism berildi. “Kattam 17 yoshda. U yoshligida farzand ko‘rishni istagandim, ammo Alloh menga shu yoshimda farzandli bo‘lishimni nasib etgan ekan”, — dedi Xosiyat Husanova

6-sentabr kuni xonanda Ruxshona ona bo‘ldi — yangi tug‘ilgan chaqaloqning ismi Habiba bo‘ldi. “Hali qizalog‘im juda kichik, boshini ko‘tarib, atrofni kuzatishni, gapirsangiz, kulishni o‘rgandi. Qo‘shiq aytsam, jon quloqlari bilan tinglaydi”, — deydi xonanda “7x7” gazetasiga bergan intervyusida.

Taniqli aktyorlar — Lutfulla va Gulchehra Sa’dullayevlarning qizi Muqaddas Sa’dullayeva 11-sentabr kuni qiz farzandli bo‘ldi. Unga Mubina deb ism berildi. “Hali kichik bo‘lsa-da, o‘g‘il bolalardek to‘polonchi. E’tiborni yaxshi ko‘radi”, — deydi aktrisa.

19-sentabr kuni “Benom” guruhi a’zosi xonanda Komil qiz farzandli bo‘ldi.

Taniqli xonanda Sardor Rahimxon ikki qizdan so‘ng o‘g‘illi bo‘ldi — 9-oktabr kuni tug‘ilgan bolakayga Muhammad Ali deb ism berildi.

Sardor Rahimxon o‘g‘illi bo‘lgan kun boshqa bir xonanda — Dildora Niyozova ikkinchi bor ona bo‘ldi. Qiz farzandga Muslimaxon deb ism berildi. “2015-yilda barcha orzum amalga oshdi”, — dedi xonanda qizalog‘i tug‘ilganini nazarda tutib.

Yilning eng shov-shuvli ota-onalari: xonanda Farrux Raimov va uning turmush o‘rtog‘i, Dilso‘z taxallusi bilan ijod qiluvchi xonanda Go‘zal Jumaniyozova-Raimova tantanali to‘y marosimiga olti oy to‘lar-to‘lmas — 18-oktabr kuni ota-ona bo‘ldi. Bu holat turli gap-so‘zlarga sabab bo‘ldi. Bundan tashqari, Dilso‘zning tug‘ruqxonadagi holati aks etgan suratlarning tarqalib ketishi yana alohida shov-shuv bo‘ldi.

Aktyor va teleboshlovchi Husan Jo‘rayev 28-oktabrda qizli bo‘ldi. Unga Aziza deb ism qo‘yishdi.

5-noyabr kuni xonanda Botir Yaminov oilasida qiz farzand dunyoga keldi. Qizaloqqa Odina ismi berildi.

Madina Mumtoz 12 noyabr kuni ikkinchi marta ona bo‘ldi. San’atkorning ikki yarim yashar o‘g‘li — Muhammadyusufning endi Muhammadyunus ismli ukasi bor. “Turmush o‘rtog‘im bilan maslahatlashib, unga akasinikiga uyqash ism qo‘ydik”, — deydi san’atkor “7x7” gazetasiga bergan intervyusida.

 “Lokomotiv” FK matbuot xizmati
Futbol bo‘yicha O‘zbekiston milliy terma jamoasi va Toshkentning “Lokomotiv” futbol klubi darvozaboni Ignatiy Nesterov xonadonida 18-noyabr kuni o‘g‘il farzand dunyoga keldi. Bu bolakayning uch opasi bor.